Jong vrou sterf raaiselagtig 2 weke ná verkragting | Netwerk24
Deur Alet van der Walt 24 Februarie 2017 17:08
Alice Maree (22) is dood nadat sy twee weke gelede by haar werkplek verkrag is. Foto: Facebook
'n Jong vrou wat vir 'n bekende Goudveldse prokureursfirma gewerk het, is dood nadat sy twee weke gelede by haar werkplek in Theunissen verkrag is.
Alice Maree (22) was alleen op kantoor by die prokureursfirma Hewetson Ingelyf toe 'n man oor regshulp kom navraag doen het.
Hewetson Ingelyf, 'n firma van Welkom, het 'n kantoor in Theunissen.
Maree het glo aan die man gesê hy moet die middag terugkom wanneer daar 'n prokureur sal wees om hom te help.
Die man het gesê hy sal later terugkom, maar het kort daarna, terwyl Maree steeds alleen was, teruggekeer.
Maree het na bewering gesê hy het haar in die kantoor oorval, aangerand en verkrag. Sy het 'n klag van verkragting by die polisie ingedien, het Charmaine Labuschagne, die beheeraanklaer in Welkom se hof vir seksuele misdrywe, bevestig.
Maree se verloofde, CJ Blumenthal, sê Maree het erg aan stres gely na die aanval. Sy het siek geword en was vier dae lank in die hospitaal voordat sy Vrydagoggend oorlede is.
Labuschagne sê die beskuldigde het sy aansoek om borgtog Vrydag laat vaar en bly in aanhouding op aanklag van verkragting. Volgens haar het die staat 'n geregtelike doodsondersoek aangevra om vas te stel waaraan Maree dood is. 'n Moordklag kan moontlik ook teen die man ondersoek word.